b'\n_START_ARTICLE_\nAgaton Sax\n_START_PARAGRAPH_\nAgaton Sax on ruotsalaisen Nils-Olof Franz\xc3\xa9nin luoma kirjallisuuden henkil\xc3\xb6hahmo, joka seikkailee yhdess\xc3\xa4toista varhaisnuorille suunnatussa salapoliisikirjassa. Franz\xc3\xa9n loi kirjasarjan vuosina 1955\xe2\x80\x931978._NEWLINE_Agaton Sax on piippua poltteleva lyhyt ja lihava sanomalehtitoimittaja ja yksityisetsiv\xc3\xa4. H\xc3\xa4n seikkailee muun muassa Byk\xc3\xb6pingiss\xc3\xa4, Englannissa ja Brosnia-nimisess\xc3\xa4 kuvitteellisessa Balkanin maassa, joka lienee nimetty Bosnian mukaan. Kirjojen tyyli tavoittelee komediaa ja j\xc3\xa4ljittelee ironisoiden salapoliisigenre\xc3\xa4; esimerkiksi komisario Lispington muistuttaa Sherlock Holmesin Lestradea. Saxin vastustajia ovat Octopus Scott ja Julius Mosca._NEWLINE_Sax-sarja soveltuu parhaiten suunnilleen 11\xe2\x80\x9313-vuotiaille. Kirjojen pohjalta on tuotettu 1970-luvulla Ruotsissa pari animaatiosarjaa, ja 1976 valmistui maan ensimm\xc3\xa4inen t\xc3\xa4yspitk\xc3\xa4 animaatioelokuva kirjan Agaton Sax ja kaksi roistoa (1963) pohjalta. Olof Thunberg on toiminut salapoliisin \xc3\xa4\xc3\xa4nin\xc3\xa4yttelij\xc3\xa4n\xc3\xa4.'